### Beslutning

Udvalget besluttede at udsætte sagen således yderligere data kan frembringes

### Sagsfremstilling

## Resume og sagens baggrund

Kalundborg Kommune oplever en øget interesse for at etablere dybe jordvarmeboringer. Boringerne er reguleret i jordvarmebekendtgørelsen, men kommunen har samtidig mulighed for at beslutte en retning for den administrative praksis. Dette beslutningspunkt skal fastsætte den administrative praksis.

## Indstillinger

Chefen for Plan, Byg og Miljø indstiller følgende administrative praksis:

Dybe jordvarmeanlæg, må som udgangspunkt ikke placeres i indvindingsoplande for vandværksboringer. Indenfor Områder med Særlige Drikkevandsinteresser (OSD) stilles  der særlige vilkår til bl.a. boredybde, udførsel og frostvæskens indhold, så risikoen for  forurening af grundvandet reduceres til et minimum. Ved anlæg på øer skal det vurderes, om der skal stilles skærpede afstandskrav for at beskytte den sparsomme drikkevandsressource.
Afgørelsen vil bero på en konkret vurdering, hvor nødvendigheden af etablering af dybe jordvarmeanlæg bl.a. vil indgå. Varmeforsyningen kan normalt sikres på anden måde, hvor der ikke er risiko for grundvandsforurening.

## Behandling

Teknik- og Miljøudvalget.

## Sagsfremstilling

Kalundborg Kommune har frem til nu modtaget fire ansøgninger om at etablere dybe jordvarmeboringer, hvoraf de tre er modtaget indenfor det seneste år. For at ansøgninger behandles i overensstemmelse med de politiske ønsker, fremlægges en administrativ praksis til beslutning.

Administrationen har forhørt sig ved de andre kommuner omkring deres praksis på området. Bekymringen ved dybe jordvarmeboringer går primært på at boringerne kan bryde beskyttende lerlag over drikkevandsressourcen, at der kan ske transport ned langs boringen, som kan forurene drikkevandsressourcen, samt at der kan forekomme miljøfremmede stoffer i frostsikringsvæsken, som ved uheld kan løbe ud i grundvandet.

De gældende regler fastsætter at jordvarmeboringer uden miljøfremmede stoffer skal placeres mindst 50 meter fra vandværksboringer. Hvis der er miljøfremmede stoffer i frostsikringsvæsken er afstandskravet mindst 300 meter.

En række kommuner har ikke fundet reglerne tilstrækkelige, og har på baggrund af bekymringerne fastsat skærpede afstandskrav for at sikre drikkevandsforsyningen.

Administrationen har gennemgået relevante klagesager. Klagenævnet har behandlet fem afslag med skærpede afstandskrav, og ingen tilladelser. Klagenævnet har stadfæstet fire af afslagene og hjemvist det sidste til fornyet behandling. De stadfæstede afslag var begrundet i en konkret risiko for et vandværk (med skærpede afstandskrav op til 1 km). Det hjemviste afslag var begrundet med en generel beskyttelse af drikkevandsressourcen, hvilket klagenævnet ikke fandt som en tilstrækkelig begrundelse for afslag.

Et firma der udfører jordvarmeboringer har oplyst at grundvandsbeskyttelsen, efter deres opfattelse, allerede er tilstrækkelig varetaget i lovgivningen, og at ved fuld udstøbning af borehullet er der ikke modsætning mellem grundvandsbeskyttelse og etablering af jordvarmeboringer.

De forskellige input er samlet i bilag 1.
Kortbilag for den foreslåede praksis kan ses i bilag 2.

Administrationen finder, at den indstillede praksis er i tråd med andre kommuners praksis. Det vurderes at det er få borgere der vil blive negativt påvirket, og som vil have mulighed for alternative varmekilder. Retningslinjen vil være med til at sikre drikkevandsressourcen.

Alternativt til det indstillede kan Kalundborg Kommune vælge en administrativ praksis hvor vilkår og afstandskrav (50 og 300 meter, se ovenfor) til dybe jordvarmeanlæg følger gældende lovgivning. Der bør fortsat stilles vilkår om at dybe jordvarmeanlæg udføres med fuldstændig udstøbning. Ved anlæg på øer bør det vurderes om der skal stilles skærpede afstandskrav for at beskytte den sparsomme drikkevandsressource.

## Økonomiske konsekvenser

Ingen.

### Sagens forløb

03-03-2022 Teknik- og Miljøudvalget
Udvalget besluttede at udsætte sagen således yderligere data kan frembringes